ANC: ‘Misdaadbestryding werp vrugte af’Argieffoto: SAPD, Facebook Die ANC het Dinsdag gesê die algemene afname in misdaadsyfers van 1,8% oor die afgelope tien jaar is aanduiding daarvan dat die ANC-regering se misdaadbestrydingspogings vrugte afwerp. Fikile Mbalula, minister van polisie, het Dinsdagoggend die 2016/17 misdaadstatistieke in die parlement bekendgemaak. Verskeie partye, organisasies en ander rolspelers het hul kommer oor die jongste statistieke uitgespreek en gesê dat dit duidelik is dat die polisie geen beheer oor misdaad in die land het nie. Nonceba Mhlauli, woordvoerder van die ANC-koukus, het in ŉ verklaring gefokus op die misdade waar ŉ afname waargeneem is, soos ŉ afname van 4% in verkragtingsake wat in 2016/17 by die polisie aangemeld is in vergelyking met die vorige boekjaar. Kontakmisdaad het ook met 3,3% gedaal, terwyl aanranding met die doel om ernstig te beseer met 6,7% gedaal het. “Hoewel ons voortdurend vordering maak in ons misdaadbestrydingspogings, is die styging van 1,8% in die moordkoers en 0,4% vir poging tot moord- sake ŉ rede vir kommer. Die skokkende toename van 6,4% vir roof met verswarende omstandighede en 14,5% vir landswye kapings is aanduiding van ŉ samelewing wat al meer onveilig en gewelddadig raak,” het Mhlauli gesê. Sy het gesê dit is betreurenswaardig dat die misdaadstatistieke toon dat Gauteng, die Wes-Kaap en KwaZulu-Natal die onveiligste provinsies is om in te woon, veral aangesien die meerderheid van Suid-Afrikaners in die stedelike gebiede gekonsentreer is ter wille van werkgeleenthede. “Ons stem saam met minister Mbalula dat hierdie provinsies prioriteitsgebiede vir die polisie moet raak en dat die nodige ontplooiing van polisiebeamptes in hierdie gebiede noodsaaklik is.” Mhlauli het gesê misdaadbestryding is een van die ANC-regering se top-prioriteite. “Ons is vol vertroue dat die regering sal voortgaan om sy progressiewe misdaadbestrydingstrategieë te verdiep en daardeur verseker dat alle Suid-Afrikaners veilig is en veilig voel. Ons wens die mans en vroue in blou, onder die bekwame leierskap van minister Mbalula en lt.genl. Lesetja Mothiba en hul spanne, geluk met hul voortgesette pogings om veiliger gemeenskappe te bou.”